Iltalehteen yhteydettä ottaneen vinkkaajan mukaan Varsinais-Suomen MTK:laisten keskuudessa on herättänyt kummastusta, että alueen puheenjohtaja Tapani Heikkilä on jatkanut normaalisti tehtävissään talousrikostuomioista huolimatta.

Turun hovioikeus vahvisti Heikkilän käräjäoikeudesta saaman tuomion maaliskuussa. JOHN PALMÉN

Heikkilä tuomittiin toukokuussa 2015 törkeästä kirjanpitorikoksesta ja törkeästä veropetoksesta vuoden ehdolliseen vankeusrangaistukseen. Turun hovioikeus piti tuomion voimassa kuluvan vuoden maaliskuussa antamassaan tuomiossa.

- Kyse on kuitenkin aika vakavista talousrikoksista. MTK:n taholta ei asiaan ole millään tavalla reagoitu, vinkkaaja kertoi.

Heikkilä on hakenut tuomiosta valituslupaa korkeimpaan oikeuteen. Hän vakuuttaa syyttömyyttään ja kertoo, että asia on käsitelty Maataloustuottajain Varsinais-Suomen liiton hallinnossa.

- Olen asiasta aikanaan kertonut ja silloin linjattiin, että voin tehtävässäni jatkaa, koska tuomio ei liity MTK:hon tai maatalouteen. Mutta johtokunta päättää, Heikkilä kertoo.

Tuomio koskee yritystoimintaa Heikkilän omistamassa lattiapinnoitus- ja kaakelointiyrityksessä vuosina 2004-2006.

- Yritykseni oli tuolloin aloittanut kaakelointiliiketoiminnan pääkaupunkiseudulla. Tästä liiketoiminnasta vastasi pian rikollisen toiminnan ilmi tultua kuollut työnjohtaja. Kävi ilmi, että eräille alihankkijoille maksetut suoritukset olivat todellisuudessa päätyneet firman ulkopuolisen yksityishenkilön tileille. Edesmennyt työnjohtaja oli ilmoittanut yritysten tilinumerot väärin kirjanpitäjälle. Tästä en tiennyt mitään. Asia selvisi minulle vasta, kun yrityksessä tehtiin verotarkastus, Heikkilä kertoo Iltalehdelle.

MTK:n Varsinais-Suomen liiton toiminnanjohtaja Paavo Myllymäki vahvistaa, että Heikkilän talousrikoskäsittely on ollut tiedossa. Myllymäki arvelee, että asia nousee uudelleen johtokunnan käsittelyyn nyt, kun hovioikeuden tuomio on tullut.

- Asiaa ei vähätellä, mutta ei liioitellakaan. Kyse on vanhoista tapahtumista. MTK:n Varsinais-Suomen toiminnalle tämä ei aiheuta mitään riskiä, Myllymäki sanoo.

Ei tietoa

Maanviljelijä Heikkilä ei ole pelkästään MTK:n Varsinais-Suomen liiton puheenjohtaja, hänellä on muitakin tärkeitä luottamustehtäviä MTK:ssa. Heikkilä on myös MTK:n taloustyöryhmän jäsen ja Maa- ja metsätaloustuottajain Keskusliiton Säätiön hallituksessa.

MTK:n keskuspaikassa Helsingissä ei Heikkilän talousrikostuomioista olla tietoisia.

- Emme ole tietoisia kyseisestä asiasta. MTK Varsinais-Suomen liiton jäsenet ratkaisevat sen, nauttiiko hän luottamusta liiton näkökulmasta, MTK:n toiminnanjohtaja Antti Sahi vastaa sähköpostitse.

Isot korvaukset

Oikeuden asiakirjoista selviää, että kyseessä on Heikkilän ja kahden muun henkilön toiminta vuosina 2004-2006 pinnoitealan yrityksen liiketoimissa. Heikkilä oli yrityksen hallituksen ainoa varsinainen jäsen ja omisti yhtiön osakekannan.

Hovioikeus katsoi tuomiossaan näytetyksi, että yrityksestä siirrettiin huomattavia varoja kolmelle muulle yritykselle. Kirjanpidossa varojen siirrot esitettiin alihankintakuluina, mutta oikeuden mukaan ne eivät sitä olleet, vaan päätyivät yhden tuomituista tileille.

-- Nämä kolme yritystä olivat yritykseni alihankkijoita Helsingin laatoitusliiketoiminnassa. Minun syyksi luettiin se, että en ollut kyennyt firmani ainoana osakkeenomistajana ja hallituksen puheenjohtajana huomaamaan rahojen päätyneen muulle kuin suoritukseen merkitylle maksunsaajalle, Heikkilä kertoo.

Oikeuden mukaan " tosiasioita vastaamattomilla kirjauksilla on peitelty pimeää palkanmaksua ja varojen nostoa yhtiöstä " . Oikeuden mukaan järjestelyillä vältettiin ennakkopidätyksiä ja arvonlisäveroja yhteensä 203 282 euron edestä. Tämä summa Heikkilä ja yksi tuomituista velvoitettiin yhteisvastuullisesti suorittamaan verohallinnolle korvaukseksi vahingosta.

Heikkilä korosti oikeuskäsittelyssä, että pinnoitusyhtiön ja sen alihankkijayritysten välinen liiketoiminta olisi ollut aitoa. Heikkilän mukaan hän ei myöskään vastannut yhtiön laatoitustoiminnasta, johon rikosepäilyt kohdistuivat.

Oikeuden käsitys vastuista oli kuitenkin toinen. Sen mukaan Heikkilän olisi asemansa perusteella pitänyt ottaa selvää asioista.

- Jättämällä näin tekemättä hänen on katsottava toimineen tahallisesti, käräjäoikeuden tuomion perusteluissa todetaan.

Tuomitut vahingonkorvaukset ovat vieneet Heikkilän taloudelliseen ahdinkoon.

- Itse katson, että olen maksumiehenä ja tuomittu muisten ihmisten tekemistä rikoksista. Nämä rikokset ovat omistamani yrityksen kautta kohdistuneet minuun ja aiheuttaneet minulle myös kohtuuttomia taloudellisia vaikeuksia, Heikkilä sanoo.